ก.ล.ต. ปรับเกณฑ์ลงทุน “กองทุนรวม” ภายใต้ บลจ. เดียวกัน
ก.ล.ต. ปรับเกณฑ์ลงทุนในกองทุนรวมภายใต้ บลจ. เดียวกัน มีผลตั้งแต่ 1 ม.ค. 65 เสริมความยืดหยุ่น – สอดคล้องแนวทาง Regulatory Guillotine  พร้อมคงมาตรการคุ้มครองนักลงทุน
4 ม.ค. 2565

ผู้สื่อข่าวรายงานว่า (4 มกราคม 2565) สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า บลจ.ได้ออกกองทุนรวมผสมที่มีการจัดสรรการลงทุน (asset allocation) ในสินทรัพย์ที่หลากหลายมากขึ้น เพื่อตอบสนองความต้องการของผู้ลงทุนที่แตกต่างกัน และเพื่อประสิทธิภาพในการจัดการลงทุนในสินทรัพย์แต่ละประเภท
โดย บลจ. อาจเลือกลงทุนในกองทุนรวมที่เน้นจัดการสินทรัพย์แต่ละประเภทซึ่งใช้ผู้จัดการกองทุนที่มีความเชี่ยวชาญเฉพาะ ทำให้ประหยัดต่อขนาด (economy of scale) ในการจัดการดังกล่าว ประกอบกับ บลจ. เห็นว่าหลักเกณฑ์ปัจจุบันที่เปิดให้การจัดการกองทุนรวมผ่านการลงทุนในกองทุนรวมอื่นภายใต้ บลจ. เดียวกันได้ไม่เกิน 2 ชั้น สำหรับกองทุนรวมทั่วไปอาจยังยืดหยุ่นไม่เพียงพอ
ทางด้าน ก.ล.ต. จึงปรับปรุงเกณฑ์ให้กองทุนรวมสามารถลงทุนในกองทุนรวมภายใต้ บลจ. เดียวกันได้ไม่เกิน 3 ชั้น เพื่อเพิ่มความยืดหยุ่นให้ บลจ. ในการจัดสรรการลงทุนได้อย่างมีประสิทธิภาพยิ่งขึ้น เอื้อให้เกิดการพัฒนารูปแบบหรือกลยุทธ์การลงทุนที่มีความหลากหลายตอบโจทย์ความต้องการของผู้ลงทุน
อีกทั้งยังคงมาตรการป้องกันความขัดแย้งทางผลประโยชน์และการรักษาประโยชน์ที่ดีที่สุดของผู้ลงทุน ได้แก่ ห้ามเรียกเก็บค่าธรรมเนียมซ้ำซ้อน และห้ามใช้สิทธิออกเสียงในกองทุนรวมที่เข้าไปลงทุน รวมทั้งการมีข้อมูลประกอบการตัดสินใจลงทุนที่ถูกต้องครบถ้วน ตลอดจนการเปิดเผยข้อมูลในโครงการจัดการกองทุนรวมและหนังสือชี้ชวน
สำหรับการปรับปรุงหลักเกณฑ์ดังกล่าวได้ดำเนินการเปิดรับฟังความคิดเห็นเป็นการทั่วไปแล้ว โดยผู้ตอบแบบรับฟังความเห็นส่วนมากเห็นด้วยกับแนวทางตามที่ ก.ล.ต. เสนอ ทั้งนี้ หลักเกณฑ์ดังกล่าวจะมีผลบังคับใช้ตั้งแต่วันที่ 1 มกราคม 2565 เป็นต้นไป